Document ID: /roh_data/filtered/fineweb-2-filterrobots_roh.jsonl.gz/34764

Durant il campiunadi mundial da skis 2017 è il sistem da navigaziun IFR vegnì testà a la plazza aviatica da Samedan. Suenter bunas experientschas ed intginas correcturas vi dal sistem è quel uss vegnì introducì definitivamain.
Per Martin Binkert, manader dal project da l'Engadin Airport èsi la finiziun dad in project ch'ha cumenzà dal 2012. El è perquai cuntent da finalmain pudair introducir il sistem. Ed era il pilot e CEO dad Air Corviglia, Duri Joos, sa legra.
Dapli segirezza per giasts
Enfin da qua han aviuns be pudì atterar e partir cun buna vista. Perquai èsi adina puspè stà uschia che aviuns han bain pudì atterar, ma betg pli partir perquai che l'aura era vegnida pli trida. Cul nov sistem che nizzegia datas da satellit pon ins evitar quai.
Il sistem prenda squitsch da pilots e giasts, quai che maina ad ina tscherta calma en il manaschi.
Uschia n'è l'aura pli nagin u mo pli in pitschen factur che decida, sch'ins po vegnir en Engiadina cun l'aviun u betg.
Sgol tschorv betg pussaivel
Il sistem da navigaziun ha dentant cunfins. El maina bain ils aviuns era senza vista en la val, per atterar ston ils pilots dentant vesair la pista. Ed era tar la partenza sto esser dada ina tscherta vista.
Cun l'introducziun dal nov sistem na ston pilots betg pli avair ina permissiun speziala per atterrar sin la plazza aviatica a Samedan. Quai era fin uss ina premissa, pervia da la topografia e la termica.
RTR actualitad 12:00